CELEX: 32017D2013
Language: mt
Date: 2017-11-07 00:00:00
Title: Deċiżjoni ta' Implimentazzjoni tal-Kunsill (UE) 2017/2013 tas-7 ta' Novembru 2017 li tawtorizza lir-Renju tan-Netherlands jintroduċi miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud

10.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 292/59
            
         DEĊIŻJONI TA' IMPLIMENTAZZJONI TAL-KUNSILL (UE) 2017/2013
   tas-7 ta' Novembru 2017
   li tawtorizza lir-Renju tan-Netherlands jintroduċi miżura speċjali ta' deroga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tagħha,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               L-Artikolu 193 tad-Direttiva 2006/112/KE jipprevedi li persuna taxxabbli li tforni merkanzija jew servizzi hija, bħala regola ġenerali, responsabbli għall-ħlas tat-taxxa fuq il-valur miżjud (VAT) lill-awtoritajiet tat-taxxa.
            
         
               (2)
            
            
               Skont l-Artikolu 199a(1)(g) tad-Direttiva 2006/112/KE, l-Istati Membri jistgħu jistabbilixxu li l-persuna responsabbli għall-ħlas tal-VAT fuq fornimenti ta' servizzi tat-telekomunikazzjoni hija l-persuna taxxabbli li lilha jsir il-forniment (il-mekkaniżmu tar-reverse charge). In-Netherlands ma jagħmlux użu minn din l-għażla.
            
         
               (3)
            
            
               Reċentement ġew skoperti każijiet ta' frodi fis-settur tas-servizzi tat-telekomunikazzjoni fin-Netherlands. Konsegwentement, in-Netherlands jixtiequ jintroduċu l-mekkaniżmu tar-reverse charge għall-fornimenti domestiċi ta' servizzi tat-telekomunikazzjoni.
            
         
               (4)
            
            
               Skont l-Artikolu 199a(1) tad-Direttiva 2006/112/KE, il-mekkaniżmu tar-reverse charge jista' jiġi applikat biss sal-31 ta' Diċembru 2018 u l-perijodu minimu ta'applikazzjoni huwa ta' sentejn. Minħabba li l-kundizzjoni tal-perijodu minimu ta' applikazzjoni ma jistax jiġi ssodisfat, in-Netherlands ma jistgħux japplikaw il-mekkaniżmu tar-reverse charge abbażi tal-Artikolu 199a(1)(g) ta' dik id-Direttiva.
            
         
               (5)
            
            
               Konsegwentement, permezz ta' ittra rreġistrata mal-Kummissjoni fil-11 ta' Lulju 2017, in-Netherlands talbu deroga mill-Artikolu 193 tad-Direttiva 2006/112/KE biex ikunu awtorizzati japplikaw il-mekkaniżmu tar-reverse charge għall-fornimenti ta' servizzi tat-telekomunikazzjoni abbażi tal-Artikolu 395 ta' dik id-Direttiva.
            
         
               (6)
            
            
               F'konformità mal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra permezz ta' ittra datata l-5 ta' Settembru 2017 bit-talba magħmula min-Netherlands. Permezz ta' ittra datata s-6 ta' Settembru 2017, il-Kummissjoni nnotifikat lin-Netherlands li kellha l-informazzjoni li hija tqis neċessarja biex tqis it-talba.
            
         
               (7)
            
            
               L-għan tad-deroga mitluba huwa li tevita l-frodi tal-VAT fis-settur tas-servizzi tat-telekomunikazzjoni. Minkejja li l-fornimenti ta' servizzi tat-telekomunikazzjoni huma suxxettibbli għall-frodi u qed jiġu ssorveljati mill-qrib, in-Netherlands reċentement skoprew skemi kummerċjali frodulenti b'rabta ma' minuti ta' telefonati li jinvolvu għadd ta' negozjanti nieqsa u ta' kumpaniji buffer. Dawk l-iskemi jirriżultaw f'telf sinifikanti ta' dħul mit-taxxa.
            
         
               (8)
            
            
               Abbażi tal-informazzjoni mressqa min-Netherlands, il-metodi konvenzjonali għall-identifikazzjoni u l-prevenzjoni tal-frodi mhumiex effettivi, minħabba li s-servizzi involuti jiġu minn barra l-Unjoni u ma jissemmew fl-ebdareġistru jew lista. Il-ħlasijiet isiru permezz ta' pjattaformi ta' ħlas f'kontijiet bankarji barra l-Unjoni u dan jagħmel it-tranżazzjonijiet aktar diffiċli biex jiġu identifikati u impossibbli li tinkiseb informazzjoni mill-banek. In-Netherlands jenfasizzaw li mingħajr il-mekkaniżmu tar-reverse charge għas-servizzi kkonċernati t-telf ta' taxxa se jiżdied b'mod esponenzjali.
            
         
               (9)
            
            
               Għalhekk, jenħtieġ li n-Netherlands ikunu awtorizzati japplikaw il-mekkaniżmu tar-reverse charge għall-fornimenti ta' servizzi tat-telekomunikazzjoni sal-31 ta' Diċembru 2018.
            
         
               (10)
            
            
               Id-deroga ma għandha l-ebda impatt negattiv fuq ir-riżorsi proprji tal-Unjoni li jirriżultaw mill-ġbir tal-VAT,
            
         ADOTTA DIN ID-DEĊIŻJONI:
   Artikolu 1
   B'deroga mill-Artikolu 193 tad-Direttiva 2006/112/KE, fil-każ ta' fornimenti ta' servizzi tat-telekomunikazzjoni, in-Netherlands huma awtorizzati li jinnominaw lir-riċevitur tal-forniment bħala l-persuna responsabbli biex tħallas il-VAT lill-awtoritajiet tat-taxxa.
   Artikolu 2
   Din id-Deċiżjoni għandha tidħol fis-seħħ fil-jum tan-notifika tagħha.
   Għandha tiskadi fil-31 ta' Diċembru 2018.
   Artikolu 3
   Din id-Deċiżjoni hija indirizzata lir-Renju tan-Netherlands.
   
      Magħmul fi Brussell, is-7 ta' Novembru 2017.
      
         
            Għall-Kunsill
         
         
            Il-President
         
         T. TÕNISTE
      
   
   
      (1)  ĠU L 347, 11.12.2006, p. 1.